Kristen Stewart

**Kristen Jaymes Stewart** (nosusu ontok 9 Ngiop 1990) nopo nga songulun mimingkono' Amerika. Nokotorimo isido mogisuusuai gaa' kaampai no Gaa' Filem Akademi British om Gaa César, suai ko' ii nakacalun nogi montok Gaa' Akademi om Gaa' Golden Globe.

Nosusu om pinagayo do molohing dau id Los Angeles ii goduduo nga poingkaraja' id suang industri kohiakan, nokotimpuun i Stewart do nointutunan ontok 12 toun umul dau maya tonggungan dau sabaagi tanak kumaa kono' Jodie Foster id suang filim thriller di David Fincher, *Panic Room* (2002). Kalapas minimbulai id suang filim miagal do *Zathura: A Space Adventure* (2005) om *Into the Wild* (2007), nakagampot isido do kointutunan global kalapas miningkono sabaagi Bella Swan id suang siri filim *The Twilight Saga* (2008-2012). Ii nopo nga iso mantad francais filim i nakaanu kopomuhuan bobos akawas om minanahak di Stewart do Gaa' Rombituon Wagu BAFTA ontok toun 2010.

Kalapas miningkono' id filim fantasi *Snow White and the Huntsman* (2012), minomili i Stewart lobi kumaa do kolobusan osinggawa mantad ko' filim miampai bajet agayo solinaid do piipiro toun. Filim-filim dii nopo nga kaampai no drama *Camp X-Ray* (2014), *Still Alice* (2014), om Equals (2016). Narayou isido mantad do kosolimbahan dau id suang filim drama di Olivier Assayas, *Clouds of Sils Maria* (2014), mantad dii nakaanu isido Gaa' César montok Mimingkono Mongunguhup Bobos Osonong. Nokoruba kawagu isido di Assayas id suang filim thriller supernatural *Personal Shopper* (2016) om minomonsoi debut arahan dau miampai filim toniba, ii nopo nga *Come Swim* (2017).

Guminuli i Stewart kumaa Hollywood miampai tonggungan apangkal id suang filim aksi *Charlie's Angels* (2019) om komedi romantik *Happiest Season* (2020). Maya tingkono' dau sabaagi Diana, Puteri Wales id suang filim biografi arahan di Pablo Larraín, *Spencer* (2021), nokotorimo isido pancalunan montok Gaa' Akademi montok Mimingkono' Tondu Bobos Osonong.

## Koposion gulu
Nosusu i Stewart id Los Angeles, California ontok 9 Ngiop 1990. Tapa dau, i John Stewart nopo nga songulun monunurupu sinasawat om penerbit televisyen. Tama dau, i Jules Mann-Stewart nopo nga songulun mogogontong skrip om momomonsoi filim. Jules, i nontodonon dau nopo nga mantad Australia om pinagayo id Maroochydore, Queensland, mininsingilo isido id Universiti Sydney pogulu do minundaliu kuminaa id Hollywood ontok 16 toun umul dau. Ontok toun 1953, naanu i Jules do duo mikoruhang Yahudi id California, i Norma om Ben Urman. Piipiro timpu sumusuhut, nokoindalan i Stewart do poniisan DNA. Id suang iso ponorubungan ontok Milau 2019, nokoboros isido do poniisan dii pinopokito do iso mantad todu om taki biologi dau ponong tama nopo nga Yahudi Ashkenazi. I Stewart nopo nga haro tabang, i Cameron B. Stewart om duo tabang angkat, i Dana om i Taylor. Ontok toun 2012, minomfail i tama di Stewart do piadaan kalapas 27 toun nakasawo.

Pinagayo i Stewart id Dolungan San Fernando. Suminikul isido id sikul tampatan gisom toun koturu, om soira nokohompit isido id suang gana pinsingkonoon, pinotilombus dau o o sinikulan dau maya pinsingilaan tosodu gisom nopupusan o sikul pangaan takawas. Sabap do pinagayo isido id paganakan di poingkaraja' okon ko' sabaagi mimingkono' id suang industri kohiakan, osorou di Stewart om osiliu isido do monunuat skrip toi ko' pangarah, nga amu isido koumbal do kosorou sumiliu do mimingkono. Nokoboros isido: "Amu oku insan mumang sumiliu do tumpuan—yoho okon ko' songulun tangaanak i moboros do 'manu oku do ointutunan, sumiliu oku do mimingkono'. Au oku insan mogihum kokomoi do pinsingkonoon, nga asaru oku minluda do tanda tunturu ku tu orohian oku pen. Posuaton ku ngaran ku id nunu nopo."

## Buruon

### Kotimpuunon buruon om kinalantayon tagayo (2000an)

Tuminimpuun i Stewart miningkono ontok walu toun o umul dau, kalapas nokokito o songulun ejen dau do momonsoi kosolimbahan id suang drama Krismas id sikul tosiriba dau. Kalapas nokoindalan poniisan kabaalan solinaid do sontoun, nakaanu isido tonggungan kumoiso miampai kono' tokoro di amu mimboros id suang filim televisyen Disney Channel, *The Thirteenth Year*. Filim sumusuhut nopo  nga *The Flintstones in Viva Rock Vegas*, hinonggo kono' dau nopo nga sabaagi 'sumandak papataam sinsing'. Nokoimbulai nogi isido id suang filim indie *The Safety of Objects* (2001), sabaagi tanak tondu tomboy kumaa songulun tama tunggal di kikobolingkaangan (Patricia Clarkson). Minongigit nogi i Stewart do kono' tanak tondu tomboy, susumakit diabetes, kumaa songulun tama di nokopiada' (Jodie Foster) id suang filim thriller *Panic Room* (2002), arahan dii David Fincher. Nakacalun isido montok Gaa' Artis tomulok montok kosolimbahan dau. Kalapas kinalantayon do *Panic Room*, miningkono' i Stewart id suang filim thriller di suai, *Cold Creek Manor* (2003), miampai minongigit do kono' tanak tondu kumaa kono' di tiningkono' di Dennis Quaid om Sharon Stone, om nokotorimo isido pancalunan Gaa' Artis Tomulok montok kosolimbahan dau. Ontok timpu diti, id suang buruon dau, tuminimpuun isido do minsingilo id walai tu amu atantu o nuludan dau.

Ontok hopod om apat toun dau, nakaanu i Stewart do tonggungan apangkal di kumoiso dau id suang filim aksi-komedi tangaanak, *Catch That Kid* (2004), miampai di Max Thieriot om i Corbin Bleu. Ontok toun dii nogi, minongigit nogi i Stewart do kono' Lila id suang filim thriller, *Undertow* (2004). Miningkono' nogi i Stewart do filim televisyen Lifetime/Showtime, *Speak* (2004), mantad novel miampai ngaran di miagal sinuat di Laurie Halse Anderson. Stewart, i kiumul do hopod om tolu ontok dii, minongigit do kono' Melinda Sordino, songulun tangaanak sikul pangaan koiso i oruhai no do nokotingkod moboros kalapas naampahu. Narayou o kosolimbahan dau miampai pointongkop. Minomboros o *[[The New York Times]]* do, "Nokowonsoi i Stewart do kono' di kotumboyo, poimponu do kosindualan om koborulangan."

Nokoimbulai i Stewart id suang filim fantasi-pengembaraan *Zathura: A Space Adventure* (2005), kitonggungan sabaagi Lisa Budwing, taka di au monongkoilo kumaa duo tanak kusai. Maamaso diolo mamain do pomoinan papan, sinimban diolo o walai diolo suminiliu do iso kapal angkasa i tumulud miampai aiso panamangan id labus do angkasa. Narayou o filim diti do pengkritik, nga amu nakagayat do media o kosolimbahan di Stewart. Amu minggura o kono' dau id poingompus do filim dii. Toun di sumusuhut, minongigit isido do kono' Maya id suang *Fierce People* (2006), arahan di Griffin Dunne. Kalapas filim dii, nokotorimo isido tonggungan apangkal sabaagi Jess Solomon id suang filim thriller supernatural *The Messengers*.

## Imej awam
I Stewart nopo nga id taang ko-7 id suang katayadan AskMen "Top 99 Tondu" montok toun 2013. Pinungaranan isido o *Glamour UK* do tondu di kibasaan bobos osonong ontok toun 2012, 2013, om 2016. Ontok toun 2020, nokotorimo i Stewart do Gaa Mimingkono Dekad mantad Hollywood Critics Association.

## Koposion peribadi
Poingion i Stewart id Los Angeles. Ontok toun 2017, pinointalang isido do yau nopo nga biseksual, miampai minoboros, "Amu ko oborulong nung biseksual ko. Montok doho, ii nopo nga amu i koborulong." Ontok 2019, pinointalang di Stewart do sinunudan isido do amu popokito tupus dau kumaa tambalut tondu dau id kinoyonon awam, mooi do kaanu isido do tonggungan apangkal. Minoboros isido: "Amu oku mumang kumaraja miampai tulun-tulun miagal dii." Minangakun isido sabaagi songulun di feminis. Isido haro nogi o equinophobia, kopondosian kumaa kuda.

Koumbal i Stewart do miupus miampai di Anton Yelchin ontok panggambaran *Fierce People*; pinointalang disido i Yelchin sabaagi "*first heartbreak*" dau. Kalapas pinitongkiadan diolo, miupus i Stewart miampai tambalut mimingkono dau id filim *Speak*, i Michael Angarano, mantad toun 2005 gisom kotimpuunon 2009.

## Karaja amal
Ontok toun 2012, minanain i Stewart om pinotoluod dau o gaun i ginarung dau id tayangan perdana *The Twilight Saga: Breaking Dawn – Part 2* montok lelongan CharityBuzz i manahak kounalan kumaa Dana Kouhupan Sandy Yayasan Robin Hood, i popotounda sokodung timpu tanaru kumaa diolo dii noontok do Badai Sandy. Ontok toun 2016, minaganu isido boogian id kapamansayan iso sikul id Nicaragua maya organisasi aiso untung buildOn, miampai tudu do manahak kosiwatan kumaa tangaanak montok maganu pondidikan id liwang di lobi otinolig om momutut do turugan korutuman om bolou pimato. Ontok toun di sumusuhut, minonimung isido $500,000 montok kouhupan Badai Sandy miampai ruminuba do songulun "putera Kosilahon Tanga'" i amu pinungaran solinaid do 15 minit.

## Filimograpi

### Filim

### Televisen

### Muzik video

### Sabaagi direktor

## Gaa' om pancalunan
Nokotorimo i Stewart do Gaa' César, Gaa' Festival Filim Milano, Gaa' Artis Tomulok, om Gaa' Rombituon Tomulok BAFTA. Nakalantoi isido Gaa mantad National Society of Film Critics, New York Film Critics Circle, om Boston Society of Film Critics montok kosolimbahan dau id suang *Clouds of Sils Maria*. Nakacalun nogi isido montok Gaa' Akademi, Gaa' Golden Globe, om Gaa' Critics' Choice Movie montok kosolimbahan dau id suang *Spencer*.

## Sukuon